Guvernul va prelungi cu două luni, până la 31 mai, perioada în care firmele nu primesc amendă dacă nu pot introduce facturile în sistemul electronic RO e-Factura, a anunțat premierul Marcel Ciolacu.
"Adoptăm azi şi măsuri convenite cu mediul de afaceri în privinţa sistemului electronic RO e-Factura. Prelungim, prin ordonanţă de urgenţă, cu două luni, până la 31 mai, perioada în care firmele nu primesc amendă fiindcă nu pot introduce facturile în sistem. Cred că aşa e corect, să dăm răgaz suplimentar şi companiilor, cât timp sistemul are încă nevoie de unele update-uri", a declarat Marcel Ciolacu, joi, în şedinţa de Guvern.
Proiectul "E-factura – sistem obligatoriu de facturare electronică" a fost demarat în luna martie 2020 de către Ministerul Finanțelor și Agenția Națională de Administrare Fiscală.